**Tilskudd til arbeid med plan for friluftslivets ferdselsårer (Kapittel 1420 post 78).**

Klima- og miljødepartementet (KLD) har initiert et flerårig prosjekt for friluftslivets ferdselsårer. Formålet med prosjektet er å fremme planlegging, opparbeiding, skilting, merking og kartfesting av sammenhengende nettverk av ferdselsårer i kommunene. Prosjektet ledes av Miljødirektoratet, og er en flerårig satsing med mål om å få flest mulig kommuner til å identifisere, ivareta og videreutvikle friluftslivets ferdselsårer gjennom en plan for ferdselsårene i sin kommune.

Som ledd i satsingen er det opprettet en tilskuddsordning for fylkeskommunene. Rammen for 2020 er 6 millioner kroner. Det er et mål at alle fylker i løpet av 2020 har startet egne regionale prosjekter innenfor Ferdselsåreprosjektet.

**Målgrupper og formål med tilskuddsordningen**

Tilskudd kan gis til fylkeskommuner.

Formålet med tilskuddsordningen er å få fylkeskommuner til å iverksette og gjennomføre regionale prosjekter for å stimulere kommunene til å utarbeide en plan for friluftslivets ferdselsårer. Tilskuddsordningen skal bidra til at kommuner i hele landet systematiserer sitt arbeid med de viktige ferdselsårene for friluftslivet. Arbeidet med plan skal skje i tråd med Miljødirektoratets veileder "Plan for friluftslivets ferdselsårer". Tilskuddet skal også bidra til å få registrert etablerte turruter inn i Nasjonal database for tur- og friluftsruter.

**Tildelingskriterier**

Det tildeles i 2020 tilskudd til fylkeskommunale prosjekter der målet er:

* Å få data om kjente turruter (som er skiltet, merket og der vedlikeholdsansvar er avklart) inn i Nasjonal database for tur- og friluftsruter.
* Stimulere til at kommunene i fylket setter i gang med, og gjennomfører planarbeid knyttet til friluftslivets ferdselsårer. Arbeidet skal skje i tråd med Miljødirektoratets veileder Plan for friluftslivets ferdselsårer.

Det kan også gis støtte til ulike tiltak som understøtter arbeidet med plan for friluftslivets ferdselsårer, og som har stor overføringsverdi til andre kommuner og regioner i arbeidet med friluftslivets ferdselsårer.

Det forutsettes at både fylkeskommuner og kommuner til sammen bidrar med minimum 50 prosent egenfinansiering av arbeidet.

Tilskuddet kan nyttes til administrasjon, opplæring og veiledning, og til delfinansiering av lokale og regionale prosjekter.

Fylkeskommuner som allerede har påbegynt tilsvarende arbeid er også søknadsberettiget.

Tilskuddet gjelder for 2020. Med forbehold om årlige bevilgninger på statsbudsjettet kan fylkeskommuner som mottar støtte i 2020 også søke økonomisk støtte til arbeidet videre i prosjektperioden.

**Krav til innhold i søknaden**

Søknadsskjema fylles ut elektronisk i Miljødirektoratets elektroniske søknadssenter. Som vedlegg til søknaden kreves en prosjektbeskrivelse på maks tre A4-sider, samt budsjett med finansieringsplan. Det skal foreligge en prosjektbeskrivelse med tilhørende budsjett som viser hele prosjektperioden. Søknadsbeløp for gjeldende år må komme tydelig fram.

Vedleggene lastes opp via det elektroniske søknadsskjemaet. Prosjektbeskrivelsen bør inneholde en tidsplan for arbeidet, og en plan for rekruttering og veiledning av kommuner. Det bør videre fremkomme hvordan arbeidet i fylket som helhet skal koordineres, herunder hvordan grunneierinteresser, rettighetshavere, frivillige lag og organisasjoner involveres. Det bør videre gis en kort beskrivelse av organisering og ansvarsfordeling i prosjektet. Budsjettet skal gi en oversikt over de viktigste utgiftspostene i prosjektet, mens finansieringsplanen gir en oversikt over tilgjengelige og planlagte ressurser.

**Hvor skal søknaden sendes**

Søknad om tilskudd skal sendes via Miljødirektoratets elektroniske søknadssenter.

**Søknadsfrist og saksbehandling**

Søknadsfrist **søndag 1. mars 2020**. Søknader som oppfyller krav til innhold vil få beskjed om utfallet av søknaden før 1. april 2020.

En søker som mottar tilskudd skal levere rapport og regnskap i Miljødirektoratets elektroniske søknadssenter innen 1. mars 2021. Nærmere detaljer om vilkår for tildeling av tilskudd og krav til rapportering vil spesifiseres i tilsagnsbrev ved innvilget søknad. Tilskudd som ikke er brukt i samsvar med vilkårene i tildelingsvedtaket kan kreves tilbakebetalt.